KIRJALLINEN KYSYMYS E-2847/02

esittäjä(t): Erik Meijer (GUE/NGL) komissiolle

(10. lokakuuta 2002)

Aihe: Ulkoavaruudesta tulevien kappaleiden törmäyksiä ja niistä aiheutuvia tuhoja koskevien tutkimusten ja ennaltaehkäisevien toimien puute

1. Onko komissio tietoinen siitä, että tulivuorenpurkausten, maanjäristysten, trooppisten hirmumyrskyjen ja tulvien kaltaisten tunnettujen luonnonkatastrofien, joiden vaikutusalue on ennakoitavissa hyvissä ajoin etukäteen, toisin kuin niiden tapahtuma-aika ja voimakkuus, lisäksi on olemassa muita, paljon vakavampiakin luonnonkatastrofeja, kuten meteoriittien, komeettojen ja asteroidien törmäykset maapalloon, jotka ovat ennustettavissa ja joita on esiintynyt useaan otteeseen kaukaisessa menneisyydessä ja jotka voivat aiheuttaa yhdessä valtavien hyökyaaltojen, ilmakehään nousevan pölyn ja ilmastonmuutosten kanssa satojen miljoonien ihmisten kuoleman?

2. Voiko komissio vahvistaa sen, että vaara ei piile ainoastaan satojen kilometrien kokoisissa valtavissa kivi- ja jäämöhkäleissä, joiden radat on jo tarkasti tiedossa, vaan myös pienemmissä, läpimitaltaan alle kilometrin kokoisissa kappaleissa, joiden olemassaolosta emme useimmissa tapauksissa tiedä vielä mitään, vaikka ne ohittavat planeettamme joskus huolestuttavan läheltä ja osuvat maapalloon keskimäärin kerran 10 000 vuodessa?

3. Eikö viranomaistasolla tehdä kansainvälistä yhteistyötä tutkimuksen alalla ja sellaisten toimien osalta, joilla riskit voitaisiin minimoida? Tehdäänkö ainoastaan Yhdysvalloissa tutkimusta omaa maailmanosaa uhkaavien vaarallisten avaruuskappaleiden törmäysten kartoittamiseksi ja pienten asteroidien ratojen muuttamiseen tähtäävien keinojen selvittämiseksi? Onko EU odottavalla kannalla tässä kysymyksessä?

4. Onko komissio kanssani yhtä mieltä siitä, että EU:n yksittäisillä jäsenvaltioilla ei ole riittävästi voimavaroja tutkimukseen ja ennaltaehkäisyyn ja että juuri tällä, laajojen ongelmien alalla on tärkeää tehdä kattavaa yhteisön tason yhteistyötä, sikäli kuin kyseiseen ongelmaan ei ole jo tartuttu riittävän tehokkaasti YK:n tasolla?

5. Mihin toimiin komissio aikoo ryhtyä edistääkseen yhteisön valtioiden ja niiden asukkaiden turvaamista mahdollisimman tarkoin katastrofaalisten, mutta periaatteessa ennakoitavissa olevien törmäysten varalta?

Lähde: alankomaalainen päivälehti de Volkskrant 19. syyskuuta 2002.

Philippe Busquinin komission puolesta antama vastaus

(28. marraskuuta 2002)

Komissio tiedostaa ne mahdolliset riskit, joita maata lähestyvät meteoriitit ja asteroidit aiheuttavat yhdessä aurinkokunnan ympärillä sijaitsevista Oortin pilvestä ja Kuiperin vyöstä lähtöisin olevien taivaankappaleiden kanssa, joiden kiertorata leikkaa maan radan ja joiden törmäyksellä maapalloon olisi katastrofaaliset seuraukset.

Vaikkakin tällaisen törmäyksen todennäköisyyttä pidetään yleensä erittäin pienenä, törmäyksellä olisi luonnollisesti valtaisat seuraukset. Mahdollisten riskien herättämän huolen ja aurinkokunnan alkuperään kohdistuvan tieteellisen kiinnostuksen vuoksi viime vuosina on käynnistetty useita avaruustutkimushankkeita, joiden tavoitteena on havaita ja luetteloida kaikki aurinkokuntaan saapuvat suurikokoiset kappaleet (joiden halkaisija on vähintään noin kilometri). Nämä hankkeet toimivat etupäässä Yhdysvalloissa, ja niihin saadaan tukea Nasalta (National Aeronautics and Space Administration).

Maata lähestyvien taivaankappaleiden muodostamia uhkia on Euroopassa käsitelty esimerkiksi raportissa, jonka Britannian hallituksen asettama työryhmä (Near Earth Objects Task Group) julkaisi syyskuussa 2000 ja jossa suositellaan myös asiaa koskevia toimia. Raportin jatkoksi OECD:n tiedefoorumi järjestää maata lähestyviä taivaankappaleita käsittelevän seminaarin tammikuussa 2003 Euroopan avaruusjärjestön ESRIN:n toimipisteessä Frascatissa, Italiassa. Seminaarissa on tarkoitus tarkastella maata lähestyviin taivaankappaleisiin liittyviä kysymyksiä, kuten kansallisella ja kansainvälisellä tasolla käynnistettäviä teknisiä ja poliittisia toimia. Komissio aikoo käydä läpi seminaarin tulokset ja päättää sen jälkeen, tarvitaanko asiassa yhteisön toimenpiteitä.